Uitbranding: Alles wat jy moet weet | rooi rose Uitbranding: Alles wat jy moet weet | rooi rose
Uitbranding is die gevolg van erge langtermyn stres en kom veral voor onder mense in 'helping/caring professions' soos dokters, verpleegsters en maatskaplike werkers. Deesdae beïnvloed dit egter ook al meer ander ambisieuse, beroepsgerigte mense.
Hoe om uitbranding te voorkom
Maak tyd om af te skakel en jouself net te geniet. Probeer om 'n paar keer 'n week te mediteer. Lees ons artikel oor meditasie hier as jy 'n hupstoot nodig het.
Spandeer tyd saam met familie en vriende. Of jy nou enkellopend, getroud is of kinders het is kwaliteit tyd saam met geliefdes baie belangrik. Moenie dat jou persoonlike verhoudings die knie vir jou besige werkskedule buig nie!
Kry ondersteuning. As jy 'n yslike taak in die oë staar, vra 'n kollega of geliefde om hulp. Dit is beslis nie 'n teken van swakheid nie.
Die simptome van uitbranding
Diegene wat aan uitbranding ly, is negatief en pessimisties oor hul werk. Dit kan ook na hul persoonlike- en gesinslewe uitbrei. Hulle vind dit ook moeilik om te konsentreer, hulle is lusteloos, nie kreatief nie en hulle vind nie meer genot in hul werk nie.
Persone wat uitgebrand is, vervreem hulself van werksverwante aktiwiteite en hulle vind hul werk toenemend frustrerend en negatief. Hulle mag ook sinies of apaties teenoor kollegas en die werksomgewing wees.
Dié wat aan uitbranding ly, is ook emosioneel en fisies uitgeput. Hulle voel gedreineer, geïrriteerd, kronies moeg, oorlaai en hulle het nie genoeg energie nie.
*Ander simptome sluit in: slapeloosheid, vergeetagtigheid, verswakking van die immuunsisteem, eetlusverlies en angstigheid.
Waak teen uitbranding
Uitbranding is 'n proses en mense moet leer om die tekens daarvan betyds raak te sien. Indien simptome opgemerk word, moet dit so gou as moontlik behandel word. Indien uitbranding nie hanteer word nie, mag dit in 'n kliniese depressie oorgaan. Die groot probleem met uitbranding is dat dit gewoonlik diegene tref wat dink hulle kan alles doen, mense wat passievol is oor hul werk en altyd 'n bietjie langer werk en meer doen – hulle sien gewoonlik nie die simptome aankom nie.
Doen ons uitbrandingstoets hier om jouself te toets.
Wie om te skakel as jy uitgebrand is
Akeso Psigiatriese klinieke. Besoek hul webtuiste hier of skakel 0861 4357 87
Geestesgesondheid Inligtingsentrum van Suid-Afrika. Besoek hul webtuiste hier of skakel 021 938 9229